
ΓΡΑΦΕΙΟ ΤΥΠΟΥ
Αθήνα, 05.03.2020
ΔΕΛΤΙΟ ΤΥΠΟΥ
Παραχώρηση χρήσης 40 ακινήτων του ΟΑΕΔ για δημόσιους και κοινωφελείς σκοπούς το 2020

Στο πλαίσιο της συνεργασίας με κοινωνικούς και τοπικούς φορείς για την άσκηση κοινωνικής πολιτικής, ο ΟΑΕΔ παραχώρησε την χρήση συνολικά 40 ακινήτων ιδιοκτησίας του με συμβάσεις χρησιδανείου το 2020. Συγκεκριμένα, υπεγράφησαν 38 χρησιδάνεια με φορείς της Γενικής Κυβέρνησης, Δήμους, συλλόγους και φορείς με έντονη κοινωνική δράση, νομικά πρόσωπα που εξυπηρετούν δημόσιο ή κοινωφελή σκοπό, καθώς και σε δευτεροβάθμιες και τριτοβάθμιες συνδικαλιστικές οργανώσεις. 
Με αυτές τις παραχωρήσεις, ο ΟΑΕΔ συμβάλλει στην αναβάθμιση και βελτίωση των υποδομών και υπηρεσιών προς όφελος των πολιτών, αξιοποιώντας ανεκμετάλλευτα ακίνητα με απώτερο σκοπό την εξυπηρέτηση πολιτιστικών, εκπαιδευτικών, αθλητικών και άλλων κοινωφελών σκοπών. Ενδεικτικά, υπεγράφησαν συμβάσεις χρησιδανείου με:
· Τον ΕΟΠΠΥΥ για την παραχώρηση τμήματος κτιρίου στην Καλλιθέα για την στέγαση των υπηρεσιών του
· Το Πανεπιστήμιο Δυτικής Αττικής για την παραχώρηση χώρου 908 τμ. της Επαγγελματικής Σχολής Μαθητείας Αιγάλεω για την κάλυψη λειτουργικών αναγκών και τη δημιουργία κέντρου εκπαιδευτικής καινοτομίας σε συνεργασία με τον ΟΑΕΔ
· Τον Δήμο Μάνδρας - Ειδυλλίας για την παραχώρηση έκτασης 20 στρεμμάτων για την ανέγερση δημοτικού κτιρίου και στεγάστρων προστασίας αυτοκινήτων του Δήμου
· Τον Δήμο Χαϊδαρίου για την παραχώρηση έκτασης 15,5 στρεμμάτων στο Σκαραμαγκά, για τη δημιουργία Πράσινου Σημείου Ανακύκλωσης Υλικών
· Τον Δήμο Ελευσίνας για την παραχώρηση έκτασης 1,9 στρεμμάτων και σκελετού υφιστάμενου κτιρίου, προκειμένου να χρησιμοποιηθεί ως υπαίθριος χώρος εκδηλώσεων για πολιτιστικές δραστηριότητες Δήμου
· Τον Δήμο Αργοστολίου για την παραχώρηση κτιρίου του Βρεφονηπιακού Σταθμού Αργοστολίου ΟΑΕΔ για την στέγαση και λειτουργία του από τον Δήμο
· Τον Δήμο Νάξου για την παραχώρηση 21 στρεμμάτων για την ανέγερση σχολικών και αθλητικών εγκαταστάσεων
· Τον Δήμο Ακτίου - Βόνιτσας για την παραχώρηση έκτασης 4,5 στρεμμάτων για την ανέγερση δημοτικού σχολείου και νηπιαγωγείου
· Με Δήμους, συλλόγους και νομικά πρόσωπα κοινωφελούς ή ανθρωπιστικού χαρακτήρα, για την παραχώρηση 90 καταστημάτων και 24 αιθουσών  συγκέντρωσης σε 30 οικισμούς εργατικών κατοικιών για την κάλυψη στεγαστικών αναγκών τους. 

